
Betegtájékoztató: Információk a felhasználó számára
Viregyt 100 mg kemény kapszula

amantadin-hidroklorid
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1. Milyen típusú gyógyszer a Viregyt 100 mg kemény kapszula (a továbbiakban Viregyt) és milyen betegségek esetén alkalmazható?

2. Tudnivalók a Viregyt szedése előtt

3.
Hogyan kell szedni a Viregytet?

4.
Lehetséges mellékhatások

5.
Hogyan kell a Viregytet tárolni?

6.
A csomagolás tartalma és egyéb információk

1.
Milyen típusú gyógyszer a Viregyt és milyen betegségek esetén alkalmazható?
A Viregyt dopaminerg gyógyszer. Ez azt jelenti, hogy képes megnövelni bizonyos anyagok szintjét, amelyek az idegrendszerben − beleértve az agyat − impulzusokat továbbítanak. A Viregytnek antivirális (vírusellenes) hatása is van.

A Viregyt:
· a Parkinson-kór és különböző eredetű Parkinson-szindróma kezelésére használatos. Javítja az izmok irányíthatóságát, csökkenti a merevséget, remegést és csoszogást;

· alkalmas influenzás fertőzés bizonyos típusának (influenza A) megelőzésére és kezelésére.

2.
Tudnivalók a Viregyt szedése előtt
Ne szedje a Viregytet:
· ha allergiás az amantadinra vagy a gyógyszer 6. pontban felsorolt egyéb összetevőjére,

· ha görcsrohamoktól (konvulzió) szenved, például epilepsziája van,
· ha korábban gyomorfekélye volt,
· ha súlyos veseelégtelenségben szenved,
· ha terhes, terhességet tervez vagy szoptat (lásd 2. pont Terhesség és szoptatás).
Ha a fentiek bármelyike érinti Önt vagy bizonytalan, beszéljen kezelőorvosával vagy gyógyszerészével, mielőtt elkezdi szedni a Viregytet!

Figyelmeztetések és óvintézkedések
A Viregyt szedése előtt beszéljen kezelőorvosával vagy gyógyszerészével.
Mielőtt elkezdi szedni a Viregytet, mondja el kezelőorvosának, ha:
· máj- vagy vesebetegségben szenved,
· a kórelőzményében a szívet vagy ereket érintő betegség szerepel,
· jelenleg szívbetegsége, szívelégtelensége (légzési nehézséget és bokavizenyőt okozó szívbetegség) vagy bizonyos EKG- (elektrokardiogram) eltérésekre hajlamosító állapota van,
· pszichiátriai betegsége van (például skizofrénia vagy demencia),
· ha fokozott a szembelnyomása (glaukóma).
Ha a fentiek bármelyike érinti Önt vagy bizonytalan, beszéljen kezelőorvosával vagy gyógyszerészével mielőtt elkezdi szedni a Viregytet!
Tájékoztassa kezelőorvosát, ha Ön vagy családja/gondozója azt tapasztalja, hogy Ön sürgető késztetést vagy vágyat érez arra, hogy Öntől szokatlan módon viselkedjen, és Ön nem tud ellenállni a késztetésnek, az ösztönnek vagy a csábításnak, ami arra irányul, hogy bizonyos cselekedeteket végrehajtson, amelyek Önre vagy másokra nézve ártalmasak lehetnek. Ezeket impulzuskontroll-zavaroknak nevezik. Olyan magatartásformák tartoznak ide, mint a szerencsejáték-függőség, túlzott ételfogyasztás vagy költekezés, rendellenesen erős szexuális késztetés, vagy a szexuális tartalmú gondolatok vagy érzések felerősödése.

Előfordulhat, hogy kezelőorvosának módosítania kell vagy le kell állítania a Viregyt adagját.
Az amantadinnel végzett kezelés során öngyilkossági gondolatok és öngyilkos viselkedés eseteiről számoltak be. Ha önkárosító vagy öngyilkossági gondolatai vannak, illetve megkísérel kárt tenni magában vagy öngyilkosságot kísérel meg, azonnal forduljon kezelőorvosához.

Amennyiben homályos látás vagy egyéb látásproblémák jelentkeznek, haladéktalanul forduljon szemész szakorvoshoz.
Rendellenesen alacsony testhőmérséklet (35 ºC alatt) fordulhat elő, különösen influenza miatt kezelt gyermekeknél. Ilyen esetben azonnal értesíteni kell a kezelőorvost és abba kell hagyni a Viregyt szedését.

Gyermekek és serdülők

10 éven aluli gyermekek számára az adagolást nem állapították meg.
Egyéb gyógyszerek és a Viregyt

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Különösen fontos megemlíteni az alábbiakat, mivel ezek módosíthatják a Viregyt hatását:

· antikolinerg szerek – Parkinson-kór kezelésére használatosak, mint a prociklidin,
· antikolinerg jellegű hatások kialakulását serkentő gyógyszerek, mint a depresszió kezelésére alkalmazott gyógyszerek, mozgászavarra adott készítmények, antihisztaminok (allergia kezelésére), opioid tartalmú készítmények (erős fájdalomcsillapítók vagy köhögéscsillapítók),
· egyes gyomorgörcsök kezelésére használatos simaizom-görcsoldók, mint a hioszcin,
· bizonyos EKG- (elektrokardiogram) eltérésekre hajlamosító szerek, mint a ziprazidon,
· levodopa – Parkinson-kór kezelésére használatos,
· antipszichotikumok – bizonyos kórállapotokban a kóros gondolkodás, érzések és viselkedés javítására használatosak, mint a klórpromazin, haloperidol,
· diuretikumok (vízhajtók) – a vízvisszatartás (vizesedés) enyhítésére és a vérnyomás csökkentésére használatos, mint a hidroklorotiazid, amilorid vagy triamteren.

A Viregyt egyidejű bevétele alkohollal
A Viregyt alkalmazásának ideje alatt nem szabad alkoholt fogyasztani.
Terhesség és szoptatás

Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Ne szedje a Viregytet, ha terhes vagy gyermeket szeretne.

Ne szedje a Viregytet, ha szoptat, mert az amantadin kiválasztódik az anyatejbe, és károsíthatja gyermekét.
A készítmény hatásai a gépjárművezetéshez és a gépek kezeléséhez szükséges képességekre

A Viregyt homályos látást és szédülést okozhat. Ha Önnél is előfordul, ezen hatások megszűnéséig nem szabad járművet vezetni, valamint gépeket kezelni.

A Viregyt laktózt tartalmaz
A Viregyt 98 mg laktóz-monohidrátot (tejcukrot) tartalmaz kapszulánként. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

3.
Hogyan kell szedni a Viregytet?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát.
A készítmény ajánlott adagja különböző az alábbi állapotokban:
Parkinson-kór és Parkinson-szindróma:
Felnőttek: az első hétre 1 × 1 kapszula (100 mg) naponta. Ezt követően kezelőorvosa az adagját napi 2 × 1 kapszulára (napi 200 mg) emeli. Néhány esetben nagyobb adagok adhatók, de legfeljebb 4 kapszula naponta (400 mg).
65 év felettiek: napi 1 kapszula (100 mg/nap).

Influenzafertőzés (influenza A)

Felnőttek: napi 1 kapszula (100 mg).
65 év felettiek: kezelőorvosa alacsonyabb adagot állapíthat meg.
Influenza megelőzésére: a Viregytet a kezelőorvosa által javasolt ideig kell szedni, amíg a védelem szükséges, a legtöbb esetben 6 hétig.
Influenza kezelésére: 4-5 napig kell alkalmazni.
Veseműködés károsodása esetén kezelőorvosa alacsonyabb adagot állapíthat meg.

Alkalmazása gyermekeknél és serdülőknél

Influenzafertőzés (influenza A)
10-18 éves gyermekek és serdülők: napi 1 kapszula (100 mg).
10 éven aluli gyermekek számára az adagolást nem állapították meg.

Ha az előírtnál több Viregytet vett be
Ha véletlenül túl sok kapszulát vett be Ön vagy valaki más az Ön gyógyszeréből, azonnal forduljon kezelőorvosához vagy keresse fel a legközelebbi kórház sürgősségi részlegét! Mutassa meg az orvosnak megmaradt gyógyszereit vagy az üres csomagolást.
Ha elfelejtette bevenni a Viregytet
Ne aggódjon! Igyekezzen bevenni mielőbb a kimaradt adagot. Ha már a következő adag bevétele esedékes, folytassa a gyógyszer szedését az előírtak szerint. Ne vegyen be kétszeres adagot a kihagyott adag pótlására.
Ha idő előtt abbahagyja a Viregyt szedését
Parkinson-kórban, illetve Parkinson -szindrómában ne hagyja abba hirtelen a Viregyt szedését, mert így a betegség tünetei romolhatnak. Ha abba szeretné hagyni a Viregyt szedését, kérdezze meg kezelőorvosát, hogyan csökkentse fokozatosan az adagot.
Ha egyidejűleg antipszichotikumot szed (mentális zavarok kezelésére használatos gyógyszerek), és hirtelen abbahagyja a Viregyt szedését, az alábbi tünetek alakulhatnak ki Önnél:

· láz

· izzadás

· szapora szívverés

· izommerevség (nehezített mozgás)

· a húgyhólyag feletti kontroll elvesztése (sürgető vizelési kényszer)

Ha a fenti tünetek bármelyike kialakul Önnél, azonnal forduljon orvoshoz.

Néhány betegnél előfordulhat, hogy néhány hónapnyi rendszeres szedést követően a gyógyszer elveszti a Parkinson-kórra gyakorolt hatását. Ha ilyesmit tapasztal, értesítse kezelőorvosát.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ezek általában enyhék és néhány napnyi amantadin kezelést követően megszűnnek. Ha mégis súlyosak lennének vagy néhány napnál hosszabban fennmaradnak, forduljon kezelőorvosához vagy gyógyszerészéhez.
Ha az alábbi mellékhatások bármelyikét észleli, hagyja abba a gyógyszer szedését és azonnal forduljon orvosához vagy keresse fel a legközelebbi kórházat:

- 
szédülés, bizonytalanságérzés
- 
ájulás

- 
konvulziók (görcsrohamok)

Értesítse kezelőorvosát vagy gyógyszerészét, ha a Viregyt szedésekor az alább felsoroltak bármelyikét, illetve más, fel nem sorolt eltérést tapasztal:

Nagyon gyakori (10-ből több, mint 1 beteget érinthet)
· bokavizenyő, 
· szederjes foltok a bőrön (márványos rajzolatú bőr).
Gyakori (10-ből legfeljebb 1 beteget érinthet)
szorongás, felfokozott hangulat, szédülés/bizonytalanságérzés, kóros levertség, hallucinációk, zavartság, rémálmok,  alvászavarok, fejfájás, mozgás-összehangolási készség nehezítettsége, elkent beszéd, figyelemösszpontosítás romlása, szívdobogásérzés (palpitáció), felálláskor vérnyomásesés, ami szédülésérzést vagy ájulást okozhat. Szájszárazság, étvágytalanság, hányinger vagy hányás, székrekedés, izzadás, izomfájdalmak idegesség, depresszió.
Nem gyakori (100-ból legfeljebb 1 beteget érinthet)

zavartság, dezorientáltság (a beteg nem tudja, hogy hol van), remegés, mozgás nehézsége, malignus neuroleptikus szindróma-szerű állapot (lázat, izommerevséget tapasztalhat), homályos látás
Ritka (1000-ből legfeljebb 1 beteget érinthet)
kóros gondolatok vagy viselkedés (pszichózis), görcsrohamok,
szemproblémák (szaruhártya-sérülés, szaruhártya-vizenyő, csökkent látásélesség), hasmenés, bőrkiütés, húgyhólyag szabályozásának képtelensége (vizeletpangás, vizelettartási képtelenség),
Nagyon ritka (10 000-ből legfeljebb 1 beteget érinthet)
fehérvérsejtszám-csökkenés (fogékonnyá tesz a fertőzésekre), szívelégtelenség (melynek tünetei lehetnek: nehézlégzés, bokavizenyő), fokozott fényérzékenység, átmeneti májenzim eltérések.
Nem ismert (a gyakoriság a rendelkezésre álló adatokból nem állapítható meg)

delírium (tudatzavar), kórosan felfokozott hangulat (hipománia, mánia).

Rendellenesen alacsony testhőmérsékletet (35 ºC alatt) észleltek, különösen gyermekeknél.
Szokatlan viselkedésre irányuló sürgető késztetés – erős késztetés túlzott játékszenvedély, megváltozott vagy fokozott szexuális érdeklődés, nem kontrollálható, túlzott vásárlás vagy költekezés, falási zavar (nagy mennyiségű étel gyors elfogyasztása) vagy kényszeres evés (a normálisnál nagyobb mennyiségű, illetve az éhség csillapításához szükséges mennyiséget meghaladó mennyiségű étel elfogyasztása).
Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik.

A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Viregytet tárolni?

A gyógyszer gyermekektől elzárva tartandó!

Legfeljebb 25 °C-on tárolandó.

A dobozon és az üvegcímkén feltüntetett lejárati idő után (EXP) ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Viregyt?
· A készítmény hatóanyaga: 100 mg amantadin-hidrokloridot tartalmaz kapszulánként.

· Egyéb összetevők: magnézium-sztearát, laktóz-monohidrát.
Kapszulahéj: kinolinsárga (E104), indigókármin (E132), titán-dioxid (E171), zselatin.

Milyen a Viregyt külleme és mit tartalmaz a csomagolás?
Zöld színű, henger alakú, önzárós, keményzselatin kapszula, amely fehér vagy sárgásfehér, szagtalan, vagy csaknem szagtalan granulátumot tartalmaz.

30 darab kapszula fehér, FG-7 típusú PE kupakkal lezárt, PE mozgásgátló betétet tartalmazó barna üvegben, betegtájékoztatóval ellátva. Egy doboz 1 üveget tartalmaz.

A forgalomba hozatali engedély jogosultja

